Универзитет у Новом Саду

**ПОЉОПРИВРЕДНИ ФАКУЛТЕТ НОВИ САД**

1000/0102Број:307/6

Дана:28.03.2014.

На основу члана 66. став 1. Закона о високом образовању ("Службени гласник РС", број 76/2005, 100/2007-аут.тум., 97/2008, 44/2010, 93/2012 и 89/2013) и члана 50. Статута Пољопривредног факултета Универзитета у Новом Саду, Наставно-научно веће на XIII седници одржаној дана 28.03.2014.2014.године, доноси

**П Р А В И Л Н И К**

**О УСЛОВИМА И НАЧИНУ АНГАЖОВАЊА**

**ПРОФЕСОРА ПО ПОЗИВУ НА ПОЉОПРИВРЕДНОМ ФАКУЛТЕТУ НОВИ САД**

**Члан 1.**

Овим Правилником о условима и начину ангажовања професора по позиву (даље: Правилник) на Пољопривредном факултету Нови Сад (даље: Факултет) прописују се услови и начин ангажовања професора са другог факултета у оквиру истог или другог универзитета Републике Србије или ван територије Републике, истакнутог наставника односно научника да одржи, као професор по позиву, до пет часова наставе у семестру.

**Члан 2.**

На Факултету, без расписивања конкурса, може да се ангажује наставник из друге високошколске установе у саставу Универзитета у Новом Саду или универзитета на територији Републике Србије или ван територије Републике, као **професор по позиву**, да одржи до 5 часова наставе на основним, мастер, интегрисаним или докторским студијама.

Поред наставника из става 1. овог члана, Факултет може ангажовати и истакнутог научника да одржи до 5 часова наставе на основним, мастер академским студијама, интегрисаним студијама ветеринарске медицине као и докторским студијама.

**Члан 3.**

Наставник из става 1. члана 2. овог Правилника мора да има одговарајућу научну репутацију на универзитету са кога долази и да има признате радове из области за коју је позван да држи предавање.

Истакнути научник у смислу става 2. члана 2 овог Правилника је лице које је запослено у одговарајућој научној институцији, који има објављене научне радове у домаћим и међународним часописима, радове на међународним научним скуповима и остварене резултате у области за коју се позива да држи предавања.

**Члан 4.**

Одлуку о ангажовању лица из члана 2. овог Правилника у звање професора по позиву доноси декан на предлог одговарајуће катедре.

Након доношења одлуке из става 1 овог члана, Катедра упућује позив наставнику по позиву, у коме се наводи време доласка, број часова наставе и теме (области) о којима ће држати предавања.

**Члан 5.**

Професору по позиву се на крају ангажовања на Факултету, на његов захтев, издаје потврда (цертификат) о чињеници држања наставе у том својству, на српском и/или енглеском језику.

**Члан 6.**

Професор по позиву има право на накнаду путних трошкова, исхране и смештаја у Новом Саду.

Висина накнаде из става 1. овог члана утврђује се према приложеним рачунима односно другој веродостојној рачуноводственој документацији.

**Члан 7.**

Измене и допуне овог Правилника врше се на начин и по поступку утврђеном за његово доношење.

**Члан 8.**

Овај Правилник ступа на снагу осмог дана од дана објављивања на огласној табли Факултета.

**ПРЕДСЕДНИК НАСТАВНО-НАУЧНОГ ВЕЋА**

**Проф. др Милан Поповић**

Објављен: 31.03.2014.

Ступио на снагу: 08.04.2014.